text: Påsketrafikken 2017: Skærtorsdag flest biler på vejene 
  06 april 2017 kl. 05.13
  Der vil være mange biler på vejene i påsken. Især skærtorsdag skal man forvente meget tæt trafik på den sønderjyske motorvej.
  Udrejsetrafikken – mange biler på vejene Skærtorsdag
  Størstedelen af trafikken på udrejsedagene i påsken bevæger sig fra Hovedstadsområdet mod Jylland via Fyn samt sydover mod Tyskland. Det betyder, at presset på vejene vil være fra øst mod vest og mod syd.
  Onsdag den 12. april er den første egentlige udrejsedag. Her blander udrejsetrafikken sig med eftermiddagsmyldretiden, hvilket især vil kunne mærkes på motorvejene omkring de større byer. Både pendlere og ferietrafikanter skal derfor være opmærksomme på, at der kan være mere trafik end normalt i tidsrummet fra klokken 14-18. 
  Skærtorsdag den 13. april er erfaringsmæssigt den største udrejsedag i påsken, og Vejdirektoratet  forventer tæt trafik og risiko for forlænget rejsetid på vejene over hele landet i tidsrummet fra klokken 10–15.
  Det vil især kunne mærkes i trafikken fra Hovedstadsområdet mod Jylland via Fyn og på E45 mod den dansk-tyske grænse ved Padborg og Flensborg.
  Hjemrejsetrafikken fordeler sig over flere dage
  Påskesøndag den 16. april og 2. påskedag den 17. april er de primære hjemrejsedage i påsken, og her vil trafikken hovedsageligt bevæge sig i østgående retning fra Jylland mod Hovedstadsområdet via Fyn, samt nordover fra Tyskland.
  Man skal forvente rigtig mange biler på vejene de dage, men erfaringsmæssigt fordeler hjemrejsetrafikken sig mere jævnt end trafikken på udrejsedagene, så trods periodevis tæt trafik forventer Vejdirektoratet ikke store forsinkelser på vejene.
  